**Tehelné pole** bol futbalový štadión v Bratislave, na ktorom hrával svoje domáce zápasy ŠK Slovan Bratislava. Postavený bol v rokoch 1939 až 1942, zatvorený bol v roku 2009. Pri zatvorení mal kapacitu 30 000 ľudí na sedenie. Rozmery hracej plochy boli 105 x 68 m a osvetlenie 1 400 luxov. Posledný zápas sa tu hral 25. novembra 2009. Zbúraný bol v roku 2013. Na jeho mieste sa vybudoval nový štadión Tehelné pole s kapacitou 22 500 divákov.

História štadióna a návštevnosť
-------------------------------

Podnet na výstavbu štadióna dalo pričlenenie petržalského brehu Dunaja so športovými areálmi k Nemecku po obsadení Wehrmachtom. S iniciatívou prišiel Dr. Ján Durčanský s niekoľkými športovými nadšencami. Hlavným architektom projektu sa stal Ing. arch. Kamil Gross. S výstavbou štadióna sa začalo 10. decembra 1939, pričom prvá časť bola dokončená v roku 1940, kedy sa na štadióne odohral prvý zápas. K dokončeniu ďalších tribún a zázemia došlo počas nasledujúceho roka.

Pravdepodobne najvyššia, ale nie hodnoverne zdokumentovaná návšteva bola v roku 1957, v zápase československej reprezentácie s výberom Juhoslávie, kedy sa na štadióne údajne tiesnilo 70 tisíc fanúšikov. V rokoch 1950 – 1970 mal Slovan priemernú návštevnosť 20 tisíc fanúšikov, pričom na priateľský zápas v roku 1955 s brazílskym Botafogom v zostave s Garrinchom prišlo 60 tisíc. V prvom ročníku novovzniknutej slovenskej ligy mal ŠK Slovan Bratislava priemernú návštevnosť 7543 divákov. Ešte v predchádzajúcich sezónach federálnej ligy bola priemerná návštevnosť 14 985 (1991/92), resp. 11 212 (1992/93) divákov. Návštevnosť následne kolísala a mala klesajúci tendenciu. V poslednej sezóne pred odchodom z Tehelného pola dosahovala priemerná návštevnosť 5 547 divákov. Najvyššou návštevou na štadióne bol v tejto dekáde pravdepodobne zápas slovenskej reprezentácie s Portugalskom, v zostave ktorého nastúpil aj Cristiano Ronaldo, kedy bolo na štadióne 28 tisíc fanúšikov.

### Významné zápasy

Na štadióne sa odohralo veľa medzištátnych klubových a reprezentačných zápasov. Československá reprezentácia odohrala na štadióne 38 medzištátnych zápasov.  Medzi najpamätnejšie zápasy patria súboje Slovana Bratislava s Derby County v roku 1946 (3 : 1), Botafogom Rio De Janeiro v roku 1955 (0 : 2) a Celticom Glasgow v roku 1959 (1 : 1). Reprezentácia odohrala na štadióne v roku 1968 doteraz jediný zápas s brazílskou reprezentáciou, v ktorom pred 60 tisíc divákmi vyhrala Adamcovým hetrikom 3 : 2. Hral sa tu aj posledný víťazný (2 : 1) kvalifikačný zápas s Anglickom, po ktorom získalo Česko-Slovensko titul majstrov Európy. V novodobej histórii hostil ŠK Slovan Bratislava na štadióne viaceré významné kluby, medzi nimi Real Madrid (1991), AC Miláno (1992), Borussia Dortmund (1994), FC Chelsea Londýn (1997). Slovenská reprezentácia tu odohrala svoj prvý kvalifikačný zápas po rozdelení s Francúzskom (0–0) , ale aj mnohé ďalšie s futbalovými veľmocami ako Španielsko, Nemecko, Anglicko a Portugalsko.

Zbúranie a nahradenie novým štadiónom
-------------------------------------

Pôvodne bol začiatok búracích prác naplánovaný na zimu 2008/9 a dokončenie nového štadióna na 4. kvartál roku 2010, respektíve prvý kvartál roku 2011. Nakoniec bol zbúraný v roku 2013. Nový štadión na jeho mieste, ktorý začali stavať 1. septembra 2016 má byť domovským stánkom ako pre ŠK Slovan Bratislava tak pre reprezentáciu. Dokončenie nového štadióna bolo naplánované na koniec roka 2018. Právoplatne skolaudovaný bol 3. decembra 2019. V administratívnych priestoroch štadióna sa bude nachádzať aj sídlo Slovenského futbalového zväzu a Sieň slávy slovenského futbalu.

Otvárací duel nového štadióna sa odohral 3. marca 2019 o 18:00, kde sa v rámci 21. kola Fortuna ligy stretli ŠK Slovan Bratislava s FC Spartak Trnava. Domáci vyhrali 2 : 0 po dvoch góloch slovinského legionára Andraža Šporara, ktorý sa tak stal historický prvým strelcom na novom štadióne.

Referencie
----------

1. ↑  ŠEBO, Juraj. Príbeh slovenskej Maracany. Tu sa kopala história. *Denník Pravda*. Dostupné online [cit. 2018-05-22].
2. 1 2 3  A.S. Petit Press. Diváci povzbudzovali našich futbalistov zo striech. *sport.sme.sk*. Dostupné online [cit. 2018-05-22].
3. ↑   Historický prehľad návštevnosti najvyššej futbalovej ligy | BAGO. *BAGO*, 2015-06-14. Dostupné online [cit. 2018-05-22]. Archivované 2018-05-22 z originálu.
4. ↑   *EFS Attendances* [online]. www.european-football-statistics.co.uk, [cit. 2018-05-22]. Dostupné online.
5. ↑   Kvalifikácia: Slovensko - Portugalsko 1 : 1. *Pravda.sk*, 2005-03-30. Dostupné online [cit. 2018-05-22].
6. ↑   Tehelné pole sa preslávilo štadiónom. *Pravda.sk*, 2013-07-12. Dostupné online [cit. 2018-05-22].
7. ↑   *Real Madrid - Record against Slovan Bratislava* [online]. worldfootball.net, [cit. 2018-05-22]. Dostupné online. (po anglicky)
8. ↑   *(C1) Champions League : Slovan Bratislava vs. AC Milan* [online]. footballdatabase.eu, [cit. 2018-05-22]. Dostupné online.
9. ↑   *(C3) UEFA Cup : Slovan Bratislava vs. Borussia Dortmund* [online]. footballdatabase.eu, [cit. 2018-05-22]. Dostupné online.
10. ↑   *Chelsea FC - Record against Slovan Bratislava* [online]. worldfootball.net, [cit. 2018-05-22]. Dostupné online. (po anglicky)
11. ↑  FUTBALOVÝSVET. VIDEO Neúspešná cesta Slovenska na EURO 1996. *Futbalový svet*. Dostupné online [cit. 2018-05-22].
12. ↑   *Národný futbalový štadión* [online]. bratislava.sk, 9.6.2008. Dostupné online.
13. ↑  TRENDREALITY.SK. Národný futbalový štadión stíha plánovaný termín. *reality.etrend.sk*. Dostupné online [cit. 2018-05-22].
14. ↑  WEBNOVINY. Národný futbalový štadión na Tehelnom poli je právoplatne skolaudovaný. *webnoviny.sk/*. Dostupné online [cit. 2019-12-08].
15. ↑   *Národný futbalový štadión na Tehelnom poli by mal byť hotový v roku 2016* [online]. old.futbalsfz.sk, [cit. 2018-05-22]. Dostupné online.

Pozri aj
--------

* Národný futbalový štadión

Iné projekty
------------

Commons
* Spolupracuj na Commons Commons ponúka multimediálne súbory na tému **Tehelné pole (štadión)**